CELEX: 32019R0496
Language: hr
Date: 2019-03-25 00:00:00
Title: Uredba (EU) 2019/496 Europskog parlamenta i Vijeća od 25. ožujka 2019. o izmjeni Uredbe Vijeća (EZ) br. 428/2009 dodjeljivanjem opće izvozne dozvole Unije za izvoz određene robe s dvojnom namjenom iz Unije u Ujedinjenu Kraljevinu

27.3.2019   
               
               
                  HR
               
               
                  Službeni list Europske unije
               
               
                  LI 85/20
               
            
         UREDBA (EU) 2019/496 EUROPSKOG PARLAMENTA I VIJEĆA
         od 25. ožujka 2019.
         o izmjeni Uredbe Vijeća (EZ) br. 428/2009 dodjeljivanjem opće izvozne dozvole Unije za izvoz određene robe s dvojnom namjenom iz Unije u Ujedinjenu Kraljevinu
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 2.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         u skladu s redovnim zakonodavnim postupkom (1),
         budući da:
         
                     (1)
                  
                  
                     Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji (UEU). Ugovori će se prestati primjenjivati na Ujedinjenu Kraljevinu od dana stupanja na snagu sporazuma o povlačenju ili, ako do toga ne dođe, dvije godine od te obavijesti odnosno od 30. ožujka 2019., osim ako Europsko vijeće, u dogovoru s Ujedinjenom Kraljevinom jednoglasno odluči produljiti to razdoblje.
                  
               
                     (2)
                  
                  
                     Uredbom Vijeća (EZ) br. 428/2009 (2) uspostavljena je zajednički sustav za kontrolu izvoza robe s dvojnom namjenom koji je potreban za promicanje sigurnosti Unije i međunarodne sigurnosti i osiguravanje ravnopravnih uvjeta za izvoznike iz Unije.
                  
               
                     (3)
                  
                  
                     Uredbom (EZ) br. 428/2009 predviđene su „opće izvozne dozvole Unije”, kojima se olakšavaju kontrole izvoza, u određene treće zemlje, robe s dvojnom namjenom koja predstavlja nizak rizik. Trenutno su općom izvoznom dozvolom Unije br. EU001. iz Priloga II.a Uredbi (EZ) br. 428/2009 obuhvaćene Australija, Kanada, Japan, Novi Zeland, Norveška, Švicarska, uključujući Lihtenštajn, i Sjedinjene Američke Države.
                  
               
                     (4)
                  
                  
                     Ujedinjena Kraljevina stranka je relevantnih međunarodnih sporazuma i članica međunarodnih režima o neširenju oružja te zadržava potpunu usklađenost s povezanim obvezama. Ujedinjena Kraljevina primjenjuje razmjerne i prikladne kontrole kako bi djelotvorno uzela u obzir pitanja povezana s namjeravanim krajnjim uporabama i rizikom od zlouporabe u skladu s odredbama i ciljevima Uredbe (EZ) br. 428/2009.
                  
               
                     (5)
                  
                  
                     S obzirom na to da je Ujedinjena Kraljevina važno odredište za robu s dvojnom namjenom proizvedenu u Uniji primjereno je Ujedinjenu Kraljevinu dodati na popis odredišta obuhvaćenih općom izvoznom dozvolom Unije br. EU001 kako bi se osigurala ujednačena i dosljedna primjena kontrola u cijeloj Uniji, promicali ravnopravni uvjeti za izvoznike iz Unije i izbjeglo nepotrebno administrativno opterećenje, dok se istodobno štiti sigurnost Unije i međunarodna sigurnost.
                  
               
                     (6)
                  
                  
                     S obzirom na hitnost koja proizlazi iz okolnosti povlačenja Ujedinjene Kraljevine iz Unije, potrebno je omogućiti brzu primjenu ove Uredbe u vezi s uključivanjem Ujedinjene Kraljevine u opću izvoznu dozvolu Unije br. EU001. Stoga bi ova Uredba trebala stupiti na snagu sljedećeg dana od dana objave u Službenom listu Europske unije.
                  
               
                     (7)
                  
                  
                     Ujedinjenu Kraljevinu trebalo bi dodati na popis odredišta obuhvaćenih općom izvoznom dozvolom Unije br. EU001 samo ako sporazum o povlačenju sklopljen s Ujedinjenom Kraljevinom u skladu s člankom 50. stavkom 2. UEU-a ne stupi na snagu do datuma na koji se Ugovori prestaju primjenjivati na Ujedinjenu Kraljevinu u skladu s člankom 50. stavkom 3. UEU-a,
                  
               DONIJELI SU OVU UREDBU:
         
            Članak 1.
            Prilog IIa. Uredbi Vijeća (EZ) br. 428/2009 mijenja se kako slijedi:
            
                        (a)
                     
                     
                        naslov „Izvoz u Australiju, Kanadu, Japan, Novi Zeland, Norvešku, Švicarsku, uključujući Lihtenštajn, i Sjedinjene Američke Države” zamjenjuje se sljedećim:
                        „Izvoz u Australiju, Kanadu, Japan, Novi Zeland, Norvešku, Švicarsku, uključujući Lihtenštajn, Ujedinjenu Kraljevinu Velike Britanije i Sjeverne Irske i Sjedinjene Američke Države”;
                     
                  
                        (b)
                     
                     
                        u dijelu 2. iza alineje „— Švicarska, uključujući Lihtenštajn,” umeće se sljedeća alineja:
                        
                                    „—
                                 
                                 
                                    Ujedinjena Kraljevina Velike Britanije i Sjeverne Irske”.
                                 
                              
                  
         
            Članak 2.
            Stupanje na snagu i primjena
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od dana koji slijedi nakon dana prestanka primjene Ugovorâ na Ujedinjenu Kraljevinu na temelju članka 50. stavka 3. UEU-a.
            Ova se Uredba ne primjenjuje ako sporazum o povlačenju sklopljen s Ujedinjenom Kraljevinom u skladu s člankom 50. stavkom 2. UEU-a stupi na snagu do datuma iz drugog stavka ovog članka.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Strasbourgu 25. ožujka 2019.
            
               
                  Za Europski parlament
               
               
                  Predsjednik
               
               A. TAJANI
            
            
               
                  Za Vijeće
               
               
                  Predsjednik
               
               G. CIAMBA
            
         
         
            (1)  Stajalište Europskog parlamenta od 13. ožujka 2019. (još nije objavljeno u Službenom listu) i odluka Vijeća od 19. ožujka 2019.
         
            (2)  Uredba Vijeća (EZ) br. 428/2009 od 5. svibnja 2009. o uspostavljanju režima Zajednice za kontrolu izvoza, prijenosa, brokeringa i provoza robe s dvojnom namjenom (SL L 134, 29.5.2009., str. 1.).